Diari Oficial de la Generalitat Valenciana


Sumari del DOGV 5092, del 14-09-2005 (2005/10756)

ORDE de 7 de setembre de 2005, de la Conselleria de Benestar Social, per la qual s'aproven les bases per a la concessió d'ajudes d'atenció institucionalitzada per a persones amb discapacitat física greument afectades i amb alt grau de dependència en Unitats d'Alta Dependència i s'obri la convocatòria de sol·licituds d'estes ajudes per a l'exercici 2005.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5092

Data del DOGV
:   14-09-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/10281


Data del document
:   07-09-2005

Organisme emissor
:   Conselleria de Benestar Social

Tipus de document
:   Ordre

Descriptors 

:   * suport econòmic
    * equipament social
    * ajuda als discapacitats
    * discapacitat físic

ORDE de 7 de setembre de 2005, de la Conselleria de Benestar Social, per la qual s'aproven les bases per a la concessió d'ajudes d'atenció institucionalitzada per a persones amb discapacitat física greument afectades i amb alt grau de dependència en Unitats d'Alta Dependència i s'obri la convocatòria de sol·licituds d'estes ajudes per a l'exercici 2005. [2005/X10027]
  
Els servicis socials són un element fonamental per a la millora de les condicions i de la qualitat de vida de les persones amb discapacitat i les seues famílies. Entre els diversos tipus d'ajudes que presta el sistema de servicis socials, es troben les prestacions econòmiques individualitzades, com a mesures d'acció positiva, de caràcter personal, a fi de promoure l'autonomia personal i assegurar l'assistència i el suport que les persones amb discapacitat necessiten en cada moment.
  
Estes ajudes són complementàries o subsidiàries de qualsevol altre tipus de recursos i prestacions socials de contingut econòmic previstes en la legislació vigent, amb les condicions que s'establisquen. Així, en el cas de les ajudes d'atenció institucionalitzada, l'article 36.1.b) de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, establix per a la seua concessió que s'haja esgotat qualsevol altre recurs alternatiu, a fi d'assegurar, en tot cas, l'assistència adequada.
  
L'enfocament integrador de la dependència i la inclusió de la garantia institucional dels drets socials exigix un nou marc jurídic i social de protecció més ampliat per a aquelles persones que per la seua discapacitat o limitació funcional demanden una ajuda personal continuada o més específicament assistència integral i especialitzada en centres residencials adequats a les necessitats psicofísiques.
  
En abordar el fenomen de la discapacitat des d'este enfocament, es fa present junt amb la necessitat ajudes de suport personal, la coordinació dels diversos recursos socials i una política d'ajudes d'assistència institucionalitzada més consistent, activa i de col·laboració entre els recursos públics i privats, per a donar resposta a les necessitats assistencials i residencials en centres especialitzats per a les distintes situacions de dependència o de discapacitat.
  
En este nou context, sense perjuí, per tant, de continuar amb el programa inversor de residències específiques per a persones amb discapacitat, es pot optimitzar els recursos existents de tipus residencial, fins ara orientats a determinats segments de demanda social, de manera que conservant el seu caràcter prevalent cap a un determinat col·lectiu, puguen al mateix temps implantar unitats o mòduls específics per a la dependència en els seus diversos graus i, per tant, ser aprofitats pel sector de les persones amb discapacitat dependents.
  
D'esta manera, amb l'autorització prèvia dels dispositius precisos de tipologia mixta, es pot expandir la fórmula de les prestacions econòmiques individualitzades, a través de les ajudes d'atenció institucionalitzada, en particular per a persones amb discapacitat física o motora greument afectada, a fi d'assegurar una protecció social a tots els ciutadans.
  
Junt amb la certesa de rebre l'ajuda amb una certa immediatesa i suficients garanties jurídiques, l'ajuda d'atenció institucionalitzada permet als usuaris contractar per si mateixos el servici o centre residencial més adequat a les seues necessitats i el seu entorn social i familiar, la qual cosa redunda en una minoració i una atenuació de la pròpia dependència funcional.
  
D'altra banda, s'ha constatat la necessitat d'establir un mòdul econòmic específic d'ajuda d'atenció institucionalitzada per a persones amb discapacitat física greument afectades i amb alt nivell de dependència, sobre l'establit amb caràcter general en l'Orde de la Conselleria de Benestar Social, de 21 de desembre del 2004, per la qual es regulen i convoquen ajudes en matèria de servicis socials en el sector de discapacitats per a l'any 2005, a fi de cobrir la totalitat de servicis per a suprassistits, tenint en compte l'alt cost, la major intensitat i la qualitat d'estos servicis.
  
Per això, es considera procedent l'aprovació d'una convocatòria específica d'ajudes per a persones amb discapacitat física greument afectades i amb alt grau de dependència, d'acord amb el que disposa l'article 38,d) de la Llei 5/1997, de 25 de juny, per la qual es regula el sistema de servicis socials en l'àmbit de la Comunitat Valenciana, i l'article 36.1.b) i 2. De la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, que exigixen que reglamentàriament s'establisquen les condicions, els requisits i les quanties de les ajudes d'atenció institucionalitzada.
  
Per això, fent ús de les facultats que em conferix el Decret 120/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria de Benestar Social, i l'article 47.11 del Text Refós de la Llei d'Hisenda Pública de la Generalitat Valenciana,
  
ORDENE
  
Article 1. Objecte
  
S'aproven les bases que han de regir la concessió d'ajudes públiques d'atenció institucionalitzada a persones amb discapacitat física greument afectades i amb alt grau de dependència, residents en Unitats d'Alta Dependència de Residències per a persones majors dependents, específicament autoritzades i s'obri la convocatòria de sol·licituds d'estes ajudes per a l'exercici 2005, que es regiran per allò que disposa la present orde.
  
Article 2. Termini i lloc de presentació de sol·licituds
  
1. El termini de presentació de les sol·licituds serà d'un mes comptador a partir de l'endemà de la publicació de la present orde en el Diari Oficial de la Generalitat Valenciana.
  
2. Les sol·licituds d'ajuda es presentaran, junt amb la documentació requerida, preferentment en les adreces territorials de Benestar Social i/o en l'ajuntament del municipi on residisca el sol·licitant, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Els treballadors socials dels ajuntaments les remetran, degudament informades, a les direccions territorials de Benestar Social.
  
Direcció Territorial de Benestar Social d'Alacant
  
Rambla Méndez Núñez, 41
  
03150 ALACANT
  
Direcció Territorial de Benestar Social de Castelló
  
Av. Germans Bou, 81
  
12290 CASTELLÓ DE LA PLANA
  
Direcció Territorial de Benestar Social de València
  
Av. Baró de Càrcer, 36
  
46645 VALÈNCIA
  
Article 3. Tramitació
  
1. La tramitació de les sol·licituds anirà a càrrec de la Secció de Discapacitats de les direccions territorials de Benestar Social, que les verificarà, i podrà realitzar d'ofici les actuacions que consideren necessàries per a la determinació, el coneixement, i la comprovació de les dades en virtut dels quals s'ha de pronunciar la resolució, en els termes previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. El termini màxim per a tramitar i resoldre les sol·licituds per a la concessió d'ajudes serà de tres mesos, a comptar de l'endemà a la data de finalització del termini de presentació de les sol·licituds.
  
Article 4. Resolució
  
1. La resolució d'estes ajudes correspon, per delegació de la consellera de Benestar Social, al director general d'Integració Social de Discapacitats.
  
2. Una vegada transcorregut el termini establit sense haver-se dictat i haver-se notificat resolució expressa, haurà d'entendre's desestimada la sol·licitud formulada per l'interessat, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
  
Article 5. Recursos.
  
1. Les resolucions que es dicten esgoten la via administrativa i contra elles podrà interposar-se recurs potestatiu de reposició en el termini d'un mes a comptar de l'endemà de la seua notificació.
  
2. Davant la desestimació per silenci administratiu podrà interposar-se enfront de l'acte presumpte idèntic recurs en el termini de tres mesos a comptar des que haguera finalitzat el termini per a tramitar i resoldre indicat en l'article 4.2 de la present orde.
  
3. Tot això sense perjuí que en ambdós supòsits, l'interessat puga interposar, directament recurs contenciós administratiu en la forma, el termini i les condicions fixades en l'article 46 de la Llei 29/1998, de 13 de juliol, reguladora d'esta jurisdicció, o qualsevol altre recurs que considere convenient.
  
DISPOSICIONS ADDICIONALS
  
Primera
  
1. La partida del pressupost de l'any 2005 a càrrec de la qual s'imputen les ajudes que preveu esta orde és la línia de subvenció T 3065/000/05 i aplicació pressupostària 42.43.09.7932.321.66.2, sent la quantia màxima inicialment disponible 150.986,05 euros.
  
2. Les ajudes que s'establixen en la present Orde únicament podran sol·licitar-se i atorgar-se d'acord amb les bases que han de regir-les, que apareixen recollides en l'annex 1 i l'annex 2, sense perjuí de totes les normes que regixen el règim jurídic de l'administració de la Generalitat, especialment en matèria pressupostària.
  
Segona
  
Al final de l'exercici es donarà publicitat a les subvencions concedides per mitjà de la seua exposició en els taulers d'anuncis de les direccions territorials de la Conselleria de Benestar Social. Les subvencions atorgades per un import superior a 3.000 euros, seran relacionades i publicades en el Diari Oficial de la Generalitat Valenciana mitjançant una resolució de la consellera de Benestar Social, indicant el beneficiari, la quantitat concedida, la finalitat de la subvenció i el crèdit pressupostari a què s'han imputat.
  
Tercera
  
En tot allò no regulat en la present orde, caldrà ajustar-se al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en l'Orde de 21 de desembre del 2004, de la Conselleria de Benestar Social, per la qual es regulen i convoquen ajudes en matèria de servicis socials en el sector de discapacitats per a l'any 2005 (DOGV núm. 4.914, de 30 de desembre del 2004), en aquells apartats que pogueren resultar d'aplicació.
  
DISPOSICIONS FINALS
  
Primera
  
S'autoritza la sotssecretària de la Conselleria de Benestar Social i el director general d'Integració Social de Discapacitats a dictar totes les instruccions que iguen necessàries en el desenvolupament de la present orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra la present convocatòria i bases reguladores per a la concessió d'ajudes es podrà interposar potestativament recurs de reposició davant el mateix òrgan que l'ha dictat en el termini d'un mes, comptant des de l'endemà de la publicació, o bé directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació de conformitat amb el que disposa l'article 46 de la Llei 29/98, de 13 de juliol, reguladora de la Jurisdicció contenciosa administrativa, sense perjuí que puguen interposar qualsevol altre que estimen pertinent.
  
València, 7 de setembre de 2005
  
La consellera de Benestar Social,
  
ALICIA DE MIGUEL GARCÍA
  
ANNEX 1
  
Bases reguladores per a la concessió d'ajudes per a l'atenció institucionalitzada de persones amb discapacitat física greument afectades i amb alt grau de dependència en Unitats d'Alta Dependència.
  
a) Objecte i condicions generals.
  
Les ajudes d'atenció institucionalitzada es conceben en el marc del sistema de servicis socials en l'àmbit de la Comunitat Valenciana, com a prestacions econòmiques individualitzades, que es concedixen amb caràcter d'ajuda o subvenció personal i finalista.
  
Les condicions generals o premisses per a la seua concessió, d'acord amb les present bases, són:
  
1. Haver esgotat o haver resultar insuficients els recursos de caràcter individual o comunitari, per a atendre les necessitats del sol·licitant que requerix l'atenció assistencial institucionalitzada.
  
2. Acreditar la carència de plaça pública o subvencionada en centre residencial adequat.
  
Si amb posterioritat a la concessió de l'ajuda s'adjudicara al beneficiari una plaça en un centre públic o subvencionat, l'eficàcia de l'ajuda es deixarà sense efecte per desaparició del fet que va donar lloc a la seua concessió.
  
Així mateix el falsejament de les dades declarades o ocultació d'aquelles dades que resulten rellevants per a la determinació de la concessió, podrà donar lloc a la denegació de l'ajuda sol·licitada, encara que l'interessat reunira els requisits per a la seua concessió, sense perjuí de garantir l'audiència a les persones interessades.
  
b) Beneficiaris. Requisits
  
Els sol·licitants de les ajudes d'atenció institucionalitzada per a persones amb discapacitat física greument afectada i amb alt grau de dependència hauran de reunir amb anterioritat a la publicació de la convocatòria els requisits següents:
  
1. Ser menor de 65 anys i major de 16 anys.
  
2. Estar afectat per una discapacitat física greu, que determine la necessitat assistència o concurs d'una altra persona, sempre que s'acredite per mitjà del certificat de reconeixement de la condició de minusvàlid per l'òrgan competent en matèria de valoració de minusvalidesa, amb un grau de minusvalidesa almenys del 75%, així com el reconeixement de necessitat de suport generalitzat, a través de l'aplicació del barem que, com a annex 2, s'inclou en el Reial Decret 1971/1999, de 23 de desembre, de procediment per al reconeixement, declaració, i qualificació del grau de minusvalidesa, amb un mínim de 40 punts, en el cas que necessiten assistència sociosanitària continuada.
  
3. Residir en qualsevol municipi de la Comunitat Valenciana, amb una antiguitat mínima d'un any.
  
4. Tindre greus dificultats per a ser atés en règim familiar o domiciliari i haver sol·licitat plaça pública o subvencionada en residència de discapacitats, tenint prescripció tècnica favorable per a la seua admissió en eixe tipus de recurs.
  
5. No necessitar atenció de forma continuada en institucions sanitàries.
  
6. No patir trastorns mentals greus, que requerisquen atenció psiquiàtrica i plaça en centre específic de malalts mentals.
  
c) Sol·licituds i documentació.
  
La sol·licitud, segons model oficial que figura en l'annex 3, serà degudament omplida i subscrita per l'usuari o el seu representant legal, acompanyada de la documentació següent:
  
1. Fotocòpia del Document Nacional d'Identitat de l'usuari i/o del seu representant.
  
2. Acreditació de la representació legal. En els supòsits d'incapacitat declarada judicialment s'acompanyarà fotocòpia de la resolució judicial d'incapacitat i de nomenament de tutor.
  
3. Certificat de la declaració i de la qualificació del tipus i grau de minusvalidesa, acompanyat del corresponent dictamen tecnicofacultatiu emés per l'equip de valoració i orientació.
  
4. Certificació d'empadronament del sol·licitant amb especificació de l'antiguitat, d'acord amb el que establix l'apartat b.3).
  
5. Fotocòpia del document que acredite la sol·licitud de plaça pública en residència de discapacitats.
  
6. Informe social, expedit pels servicis tècnics municipals.
  
7. Informe mèdic, que especifique l'estat de salut i transtorns associats a la discapacitat, amb indicació precisa d'ajudes externes que es necessite o requerisquen.
  
8. Declaració de la renda corresponent a l'exercici de 2004 del sol·licitant de l'ajuda.
  
En cas d'estar exempt de l'obligació de presentar la declaració de l'impost sobre la renda de les persones físiques i sempre que l'interessat així ho autoritze, els certificats administratius en suport paper podran ser substituïts per certificats telemàtics o per transmissions de dades.
  
9. Certificat del director/a de la residència, degudament autoritzada, on pretenga ingressar, en què l'existència de plaça i el cost mensual de la mateixa.
  
En cas d'estar ja ingressat, s'aportarà un certificat en què figure la data d'ingrés i el cost mensual de la plaça.
  
10. Declaració jurada de les prestacions i ajudes percebudes d'altres institucions públiques o privades per a l'atenció residencial.
  
11. Fitxa de manteniment de tercers (Annex de l'Orde de 15 de febrer de 2005, de la Conselleria d'Economia, Hisenda i Ocupació, publicada en el DOGV núm. 4.959, de 4.03.2005, ps.7342-7343) omplida.
  
d) Quantia màxima de les ajudes i criteris de valoració per a la seua determinació.
  
1. La quantia màxima de l'ajuda no podrà ser superior al cost de la necessitat que tracta de cobrir, ni superar el mòdul econòmic per a l'internament en unitats d'alta dependència per a persones amb discapacitat física greument afectades i amb alta dependència, que s'establix en un cost màxim de: 90 €/persona/dia.
  
2. La forma de determinar la quantia de la concessió es donarà en funció del cost de l'acció o del mòdul econòmic estipulat, així com de l'aportació econòmica del sol·licitant, tenint per a això en compte els ingressos nets del sol·licitant i renda per capita individual, en el cas que visca sol, i de la renda per capita de la unitat familiar o de convivència del sol·licitant, quan tinguera cònjuge i/o fills a càrrec o siga membre d'una unitat familiar.
  
En tot cas, l'aportació dels usuaris es calcularà, d'acord amb la taula que a continuació es detalla:
  
Ingressos mensuals del Sol·licitant/ Quantitat disponible
  
Renda per càpita familiar mensual per al beneficiari
  
Fins a 300 euros 150 euros
  
Entre 300,01 i 450 € 180 euros
  
Entre 450,01 i 600 € 210 euros
  
Entre 600,01 i 750 € 240 euros
  
Entre 750,01 i 900 € 270 euros
  
Entre 900,01 i 1.050 € 300 euros
  
Entre 1.050,01 i 1.200 € 330 euros
  
Entre 1.200,01 i 1.350 € 360 euros
  
Entre 1.350,01 i 1.500 € 390 euros
  
Entre 1.500,01 i 1.650 € 420 euros
  
Entre 1.650,01 i 1.800 € 450 euros
  
Entre 1.800,01 i 1.950 € 480 euros
  
Entre 1.950,01 i 2.100 € 510 euros
  
Més de 2.100 euros 540 euros
  
3. Tindran prioritat les ajudes per a la cobertura de situacions de necessitat que requerisquen especial protecció, conforme a la major puntuació que resulte, d'acord amb els criteris de valoració, que s'establixen en l'apartat 5.2.
  
4. Per a la valoració de les sol·licituds i la concessió de les ajudes s'establirà una Comissió de Valoració en cada direcció territorial de Benestar Social, constituïda pel cap de Servici d'Acció Social, que actuarà com a president; el cap de Secció de Discapacitats, secretari; i el tècnic o els tècnics que hagen estudiat els expedients, com a vocals.
  
5. En l'examen de la sol·licituds d'ajudes, s'hauran de tindre en compte els següents aspectes i criteris de valoració:
  
1. Situació econòmica.
  
Es valorarà la renda per càpita individual del sol·licitant o de la unitat familiar.
  
A estos efectes es considera que la persona amb discapacitat es troba integrada en la corresponent unitat familiar, encara que estiguen internats en centres especialitzats, sempre que el contribuent aparega vinculat amb familiars compresos fins al segon grau de consanguinitat o afinitat i convisca amb ells o exercisquen les corresponents reduccions o deduccions per la seua atenció i assistència.
  
Per a la determinació de la renda per capita del sol·licitant o de la unitat familiar es comptabilitzaran tots els recursos econòmics nets dels membres de la unitat familiar (tot incloent els rendiments del treball, rendes del capital, activitats empresarials, professionals i ajudes o pensions atorgades per organismes públics o entitats privades, encara que es troben exemptes de l'obligació de declarar en el IRPF). La renda anual obtinguda es dividirà pel nombre de membres que formen la unitat familiar o de convivència.
  
2. Situació personal, familiar i social.
  
La situació personal i el grau de dependència es donarà per la puntuació obtinguda per l'aplicació del barem per a determinar la necessitat assistència d'una altra persona que, com a annex 2, s'inclou en el Reial Decret 1.971/1999, de 23 de desembre, de procediment per al reconeixement, declaració, i qualificació del grau de minusvalidesa, que serà ponderada d'acord amb el quadro següent:
  
2.1 Barem de necessitat assistència d'una altra persona (màxim 7 punts):
  
Entre 40 i 49 punts en el barem: 5 punts
  
Entre 50 i 59 punts en el barem: 6 punts
  
Més de 60 punts en el barem: 7 punts
  
2.2. Situació sociofamiliar (màxim 3 punts):
  
Situació personal de total desemparament o maltractaments al discapacitat: 3 punts
  
Carència de familiars: 1,5 punts
  
Agrupament familiar: 0,5 punts
  
2.3 altres circumstàncies (màxim 2 punts):
  
Carència de vivenda: 2 punts
  
Vivenda amb barreres arquitectòniques: 1 punt
  
S'equipara a la situació de carència de família, que esta per circumstàncies d'edat, malaltia o una altra situació que no puga prestar ajuda d'assistència a la persona amb discapacitat.
  
e) Termini i forma de justificació.
  
1. El pagament de les ajudes d'atenció institucionalitzada s'efectuarà contra presentació per part de la persona beneficiària, de la factura o factures justificatives de l'estada objecte d'ajuda, ajustades als requisits recollits en el Reial Decret 1.496/2003, de 28 de novembre, pel qual s'aprova el Reglament pel qual es regulen les obligacions de facturació, i es modifica el Reglament de l'Impost sobre el Valor Afegit (BOE núm. 286, de 29.11.2003) i normativa de desplegament.
  
2. El pagament d'este tipus d'ajudes podrà realitzar-se en un pagament únic o en pagaments fraccionats i haurà de desenvolupar la Direcció Territorial de Benestar Social les actuacions oportunes per a l'aprovació del gasto i pagament, prèvia presentació de les factures i dels oportuns justificants.
  
Així mateix podrà autoritzar-se que el pagament d'estes s'efectue trimestralment directament a l'entitat titular de la residència o unitat d'alta dependència, sempre que conste expressament per escrit l'autorització i el consentiment de la persona beneficiària i de l'entitat.
  
3. El termini màxim de presentació de la justificació d'estes ajudes finalitza el dia 15 de gener de l'any 2006, havent d'haver-se realitzat el gasto corresponent amb anterioritat al 31 de desembre del 2005.
  
f) Reintegrament i mesures de control.
  
1. La Direcció Territorial de Benestar Social establirà l'adequat seguiment del gasto objecte de la subvenció. Els beneficiaris estaran obligats a entregar, a requeriment d'esta, tots aquells documents, factures, o altres que siguen necessaris per a justificar les condicions i quantia del gasto efectuat en relació amb l'objecte subvencionat.
  
2. Es podrà dictar una resolució de desistiment sense efecte o minoració, i en tot cas reintegrament de les quantitats percebudes i l'exigència dels interessos de demora des del moment del pagament de la subvenció en cas d'obtenció de l'ajuda falsejant les condicions requerides per a això o ocultant aquelles que ho hagueren impedit, així com en els altres supòsits previstos en l'article 37 de la Llei 38/2003, de 17 de novembre, General de Subvencions.
  
3. El procediment s'iniciarà d'ofici com a conseqüència de la pròpia iniciativa de l'òrgan concedent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia. També s'iniciarà a conseqüència de l'informe de control financer emés pel Servici d'Intervenció.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre i notificar la resolució procedent serà de tres mesos des del moment que va ser incoat l'expedient de desistiment sense efectes o de minoració.
  
La resolució dels procediments de revocació, reajustament, minoració, desistiment sense efecte o reintegrament posaran fi a la via administrativa.
  
4. Les quantitats que es reintegren tindran consideració d'ingrés de dret públic, a efectes del procediment aplicable per a la cobrança.
  
5. La competència per a l'exercici del control financer de les ajudes correspon als Servicis d'Intervenció de la Generalitat Valenciana.
  
g) Règim jurídic.
  
1. Les regles contingudes en les presents bases s'aplicaran sempre que la corresponent Llei de Pressupostos de la Generalitat Valenciana o les seues normes de desplegament no establisquen condicions distintes.
  
2. En tot allò no regulat caldrà ajustar-se al que disposen els preceptes declarats bàsics de la Llei 38/2003, de 17 de novembre, General de Subvencions, i en el Text refós de la Llei d'Hisenda Pública de la Generalitat Valenciana, sempre que el precepte no haja sigut desplaçat pels de caràcter bàsic continguts en la Llei General de Subvencions.
  
ANNEX 2
  
Requisits dels mòduls específics per a persones amb discapacitat física greument afectades i amb alt grau de dependència en Unitats d'Alta Dependència de Residències per a persones majors.
  
La Unitat d'Alta Dependència ha de constituir una unitat independent, diferenciada, que ocuparà amb exclusivitat una superfície adequadament delimitada, sense perjuí que puga utilitzar àrees i servicis comuns d'esta, sempre que no comporten la necessitat d'eixida d'un mateix edifici.
  
El director general de Servicis Socials aprovarà la modificació de l'autorització de funcionament de la residència de majors que dispose d'Unitats d'Alta Dependència d'atenció per a persones amb discapacitat física greument afectades i amb alt grau de dependència, a proposta i amb un informe previ favorable de la Direcció General d'Integració Social de Discapacitats, sobre el compliment dels requisits específics, a fi de garantir l'adequació del projecte terapèutic, la correcta prestació de l'atenció especialitzada i la naturalesa diferenciada dels servicis.
  
1. Condicions materials i funcionals dels mòduls específics.
  
A més dels requisits generals exigits per a les Unitats d'Alta Dependència en l'Orde de 4 de febrer del 2005, de la Conselleria de Benestar Social, per la qual es regula el règim d'autorització i funcionament dels centres de servicis socials especialitzats per a l'atenció de persones majors (DOGV núm. 4.945, de 14.2.2005), hauran de complir els següents requisits addicionals:
  
a. Capacitat
  
El nombre de places de l'usuaris d'estos mòduls no podrà ser inferior a 15 ni superior a 25.
  
b. Condicions d'habitabilitat
  
Els mòduls es constituiran en edificis, preferentment en planta baixa o superior, amb ascensors.
  
Tots els espais dels mòduls específics de les unitats d'alta dependència a què es referix este annex hauran d'estar adaptats físicament a les condicions dels usuaris, complint, en tot cas, les prescripcions exigides per la Llei 1/1998, de 5 de maig, de la Generalitat Valenciana, d'Accessibilitat i Supressió de Barreres Arquitectòniques, Urbanístiques i de Comunicació, en el Decret 39/2004, de 5 de març, del Consell de la Generalitat, en matèria d'accessibilitat en l'edificació de pública concurrència i en el medi urbà (DOGV núm. 4.709, de 10 de març), Orde de 25 de maig del 2004, de la Conselleria d'Infraestructures i Transport, per la qual es desenvolupa el Decret 39/2004, en matèria d'accessibilitat en l'edificació de pública concurrència (DOGV núm. 4.771, de 9 de juny) i normativa tècnica de desenvolupament.
  
c. Zonificació d'espais.
  
Per a l'adequada organització i funcionament, les Unitats d'Alta Dependència o mòduls específics hauran de comptar amb els següents espais propis:
  
1. Àrea de descans.
  
Una habitació, amb la superfície mínima de 14 m2 la que reglamentàriament s'establisca, per usuari. Les habitacions hauran de ser totes individuals, exteriors i comptar amb armaris de paret per a roba i objectes personals, així com incorporar un lavabo adaptat, conforme a l'epígraf 1.15 de l'Orde de 4 de febrer, de la Conselleria de Benestar Social.
  
2. Àrea d'activitats.
  
Sala polivalent: 2 entre 30 € 40 m². (1 d'elles amb TV - vídeo, música, etc. I 1 amb biblioteca o ambient diferenciat).
  
3. Àrea de servicis.
  
3.1 Menjador: 3 m² per usuari.
  
3.2 Consulta d'Infermeria: 10 m² aprox.
  
3.3 Lavabos en zones comunes: 2 lavabos per al personal, diferenciats per sexes, i un bany totalment adaptat (amb els elements definits en l'epígraf 1.17 de l'Orde de 4 de febrer, de la Conselleria de Benestar Social), per cada 10 usuaris.
  
4. Àrees comunes o de servicis generals.
  
A més es disposarà dels següents espais ubicats en zones generals o de servicis de la Residència:
  
4.1 Recepció.
  
4.2 Sala de rehabilitació: 1 entre 30 € 40 m²
  
4.3 Despatx de Coordinador: 10 m² (aprox.)
  
4.4 Sala per a vestidor i taquilles del personal.
  
4.5 Els servicis de cuina, bugaderia, aparcament (amb reserva de places per a vehicles que transporten persones amb mobilitat reduïda) i resta de servicis generals, com els de manteniment, seran compartits amb els de la residència.
  
d. Plantilla.
  
El nombre de ràtio de personal d'atenció directa, serà de 0,85 per persona atesa.
  
La plantilla oscil·larà, segons la ràtio establida, d'acord amb el nombre de places de la unitat, incloent, en tot cas, a més d'un coordinador, un fisioterapeuta, un ATS, dos terapeutes ocupacionals i el nombre de cuidadors/es necessaris, per a garantir l'atenció individualitzada, tot incloent la perspectiva de gènere.
  
Es podrà augmentar la plantilla quan el tipus d'atenció que requerisquen els usuaris així ho exigisca.
  
e. Condicions funcionals.
  
Els servicis dirigits a persona amb discapacitat física greument afectats amb alta dependència en Unitats d'Alta Dependència, es prestaran en règim residencial d'atenció continuada les 24 hores del dia, havent de garantir-se la plantilla mínima per als adequats torns rotatoris durant tots els dies de l'any.
  
2. Projecte terapèutic.
  
S'exigirà com a documentació complementària per a l'aprovació d'estos mòduls específics, la presentació d'un projecte terapèutic específic d'atenció a persones amb greu discapacitat física subscrit pel responsable de l'entitat titular del centre, que haurà d'arreplegar, almenys, els aspectes següents:
  
(Model de programa funcional amb accions a desenvolupar).
  
a. Definició del recurs, com a unitat residencial destinada a servir de vivenda estable i comú a persones amb discapacitat física dependent que necessiten d'una atenció integral, continuada, personal i multidisciplinària, que no pot ser duta a terme en el seu medi familiar pels seus condicionaments personals o familiars.
  
La seua finalitat és oferir l'assistència completa en totes les activitats quotidianes i l'assistència bàsica sanitària orientada a l'atenció i màxima recuperació possible de les capacitats dels usuaris.
  
b. Prestacions bàsiques
  
- Assistència integral
  
- Prestacions completes de caràcter residencial: allotjament, manutenció, neteja i manteniment de roba.
  
- Atenció individual i tractament especialitzat
  
- Atenció sanitària d'infermeria i vigilància mèdica de patologies lleus
  
- Activitats de mobilització, manteniment i/o rehabilitació física
  
- Activitats ocupacionals i teràpia ocupacional
  
- Activitats de convivència, cooperació i autoajuda
  
Amb caràcter complementari:
  
- Orientació familiar
  
- Promoció de la salut
  
- Suport psicosocial
  
- Activitats culturals i recreatives
  
c) Cartera de servicis.
  
Els centres que disposen d'estos mòduls autoritzats disposaran d'una cartera de servicis, que contindrà les dades identificatives i fins d'estes unitats, especificant i relacionant els servicis que presten amb caràcter general i els servicis socials específics que presta als usuaris, els requisits d'admissió, els drets individuals i de participació dels usuaris en la programació i funcionament de les activitats que li afecten, d'acord amb el que preveu la Llei 11/2003, de 10 d'abril, sobre l'Estatut de les Persones amb Discapacitat, i els compromisos i sistemes d'assegurament de la qualitat.
  
d) Coordinació.
  
Les Unitats d'Alta Dependència específiques hauran de comptar amb un coordinador, amb titulació universitària, amb facultats delegades del director de la residència a fi de coordinar l'equip professional propi de la unitat.